Пиер дьо Ронсар
На река Лоара

Превод от френски: Пенчо Симов, 1978

chitanka.info

Кажи, Лоара зла, защо нападна мен?

Във песни моят глас възхвала ти отдава;

когато връхлетя над лодката ми здрава,

гнева ти от какво е бил възпламенен?

Да бях поднесъл аз през безразсъден ден

поне един куплет на чужда речна слава —

на Ганг или на Нил, или на Рейн, — тогава

гнева ти бих разбрал, макар и прекален…

Пиндаре, ти сгреши, водата стойност няма

на първи Елемент; и полза по-голяма

земята всеки ден поднася ни във дар…

Лоара, ти не спря и пред убийство даже

с честолюбива цел — след време да се каже,

че в твоите води удавил се Ронсар.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.